**3.3. Η ίδρυση της Ρώμης και η οργάνωσή της :**

**Ίδρυση:** ***Σύμφωνα με την παράδοση***, **τη Ρώμη ίδρυσε ο Ρωμύλος**, απόγονος του Αινεία, το **753 π.Χ**. (Κατά το μύθο το Ρωμύλο και τον αδελφό του Ρέμο, εγκαταλειμμένα ορφανά στο δάσος θήλασε μια λύκαινα. Η λύκαινα που θηλάζει τα μωρά είναι το σύμβολο της αρχαίας Ρώμης)

***Με βάση τις αρχαιολογικές ανασκαφές***, η ίδρυσή της ίσως να οφειλόταν στους **Ετρούσκους** (λαός με σημαντικό πολιτισμό, που κατοικούσε στη Βόρεια Ιταλία αρχικά) και έγινε με τη **συνένωση μικρών οικισμών κατά τον 7ο αιώνα π.Χ.** Η πόλη κτίστηκε πάνω σε επτά λόφους (**Επτάλοφος,** όπως και η Κωνσταντινούπολη, που χτίστηκε κατά το πρότυπο της Ρώμης). Την ίδια περίοδο έγιναν σ’ αυτήν και **μεγάλα έργα**: ***αποξήρανση ελών, αποχετευτικός αγωγός, αγορά, ιππόδρομος και ναός του Διός (Jupiter)***.

Σύμφωνα με την παράδοση, από την ίδρυση της πόλης μέχρι τα τέλη του 6ου αιώνα π.Χ. βασίλευσαν έξι (6) βασιλείς, από τους οποίους μερικοί ήταν Ετρούσκοι.

**Κατά τον 6ο αιώνα π.Χ.** οι κάτοικοι της περιοχής επαναστάτησαν, **έδιωξαν τους Ετρούσκους** και άρχισαν να εδραιώνουν και να επεκτείνουν **την κυριαρχία τους στο Λάτιο,** όπως ονομαζόταν η κεντρική Ιταλία από τους τότε κατοίκους της, τους **Λατίνους,** η γλώσσα των οποίων ήταν τα **Λατινικά**. Σήμερα οι ευρωπαϊκές γλώσσες με βάση τα λατινικά (γαλλικά, ισπανικά, πορτογαλικά) ονομάζονται **λατινογενείς γλώσσες.**

**Η ΠΕΡΙΟΔΟΣ ΤΗΣ ΒΑΣΙΛΕΙΑΣ (753 – 509 π.Χ.)**

**Η κοινωνική συγκρότηση:**

Την περίοδο της βασιλείας η ρωμαϊκή κοινωνία συγκροτείται από τρεις

**τάξεις**: τους πατρίκιους, τους πελάτες και τους πληβείους.

α. **Πατρίκιοι** ήταν οι Ρωμαίοι που ανήκαν στις **παλαιές μεγάλες οικογένειες**. Οι οικογένειες αυτές αποτελούσαν τα **ρωμαϊκά γένη** (αντιστοιχία με τους «άριστους», δηλαδή τους επικεφαλής / απογόνους των ομηρικών «οίκων»). Η δομή των γενών ήταν πατριαρχική: κατάγονταν όλοι από τον ίδιο πατέρα / παππού κλπ: pater-tris, Patricius, όπως αντίστοιχα αρχαιοελληνικά η αρχική έννοια της πατρίδας (πατρίς-ίδος) από τον πατέρα.

β. **Πελάτες** ήταν αυτοί που **ζούσαν ως υπήκοοι και προστατευόμενοι των πατρικίων** και προέρχονταν **από προϊταλικά γένη**. Σταδιακά συγχωνεύτηκαν με τους πατρικίους. Η σημερινή λέξη «πελάτης» σημαίνει αυτόν που πληρώνει για κάποια αγαθά. Αντίστοιχα οι αρχαίοι πελάτες «πλήρωναν» με τις υπηρεσίες τους την προστασία από τους πατρικίους.

γ. **Πληβείοι** (**πλήθος**) ήταν όλοι **οι νεότεροι κάτοικοι της Ρώμης** και των γύρω περιοχών, οι οποίοι είχαν έρθει για εγκατάσταση μόνοι τους ή εξαναγκάστηκαν (να έρθουν) από τους Ρωμαίους. **Δεν είχαν πολιτικά δικαιώματα και δεν μπορούσαν να παντρευτούν γυναίκα από την τάξη των πατρικίων**. Plebs-bis = ο πληβείος και από τη ρίζα αυτή η λέξη «πλέμπα», οι παρακατιανοί, οι κατώτεροι, ο «λαουτζίκος».

**Η πολιτική οργάνωση:**

* **Αρχηγός του κράτους** ήταν **ο βασιλιάς (rex-gis)**, ο οποίος ήταν παράλληλα **θρησκευτικός αρχηγός, ηγέτης του στρατού και ανώτατος δικαστής**.

***Τις πράξεις του έλεγχαν δύο σώματα***:

* α. **Η σύγκλητος** που την αποτελούσαν **οι αρχηγοί των ρωμαϊκών γενών** (πατρίκιοι, 100 αρχικά και 300 μέλη αργότερα). Το σώμα αυτό ήταν ο θεματοφύλακας των εθίμων και των παραδόσεων της Ρώμης.
* β. **Η εκκλησία του λαού** που συμμετείχαν **όλοι οι πατρίκιοι και οι πελάτες, όχι οι πληβείοι**. Η σύγκλητος μαζί με το βασιλιά συγκαλούσαν την εκκλησία του λαού και επικύρωναν τις αποφάσεις της. Ονομαζόταν και **φρατρική**, γιατί τα μέλη της συγκεντρώνονταν σε **φράτρες**, δηλαδή σε τμήματα. ***Frater-tris = αδελφός στα λατινικά, άρα φρατρίες = αδελφότητες, με την έννοια των συγγενικών γενών.***
* **Επικύρωνε ή απέρριπτε** τις αποφάσεις του βασιλιά **«διά βοής».**
* **Αποφάσιζε για ειρήνη ή πόλεμο** και **εξέλεγε το βασιλιά**, μεταξύ των γενών των πατρικίων.

**Η ΠΕΡΙΟΔΟΣ ΤΗΣ ΡΩΜΑΪΚΗΣ ΠΟΛΙΤΕΙΑΣ – RES PUBLICA (509 π.Χ. – 27 μ.Χ.)**

**Res Publica = Το δημόσιο πράγμα (Res).** Από τον όρο αυτό προέρχεται η λέξη **Republique (γαλλ), Republic (αγγλ)** που σημαίνει **Δημοκρατία**. Βέβαια η ρωμαϊκή Res Publica για πολύ καιρό ήταν **περισσότερο αριστοκρατία / ολιγαρχία παρά δημοκρατία**, συγκρινόμενη με τα αθηναϊκά πχ δεδομένα.

**3.4. Η συγκρότηση της ρωμαϊκής πολιτείας - Res publica:**

**Το 509 π.Χ.** **οι πατρίκιοι** εξεγέρθηκαν, **κατήργησαν τη βασιλεία** και εγκαθίδρυσαν το πολίτευμα που ονόμασαν **Res publica**. Οι πληβείοι ακόμη δεν είχαν δικαιώματα. Για δύο αιώνες στη Ρώμη οι πληβείοι αγωνίζονταν για να εξισωθούν με τους πατρικίους.

**Οι κοινωνικοί αγώνες των πληβείων:**

* ***Στις αρχές του 5ου αιώνα π.Χ.*** μια νέα εξουσία, τους **δημάρχους**. Αυτοί ήταν οι **εκπρόσωποι των πληβείων**, **εκλέγονταν κάθε χρόνο** και προστάτευαν τους πληβείους από τις αυθαιρεσίες των πατρικίων. Οι δήμαρχοι θεωρούνταν **πρόσωπα ιερά** (για να μην φυλακίζονται ή δολοφονούνται από τους αντιπάλους τους πατρικίους), συμμετείχαν στη Σύγκλητο και είχαν το **δικαίωμα να σταματήσουν την ψήφιση ενός νόμου (veto).**
* ***Στα μέσα του 5ου αιώνα π.Χ***. οι πληβείοι κατόρθωσαν να καταγραφεί το εθιμικό δίκαιο (**Δωδεκάδελτος: Οι πρώτοι γραπτοί νόμοι των Ρωμαίων**), για να αποφεύγουν τις σε βάρος τους αδικίες.
* ***Τον 4ο αιώνα π.Χ.*** απέκτησαν το **δικαίωμα να εκλέγονται ύπατοι και «μέγιστοι αρχιερείς»**.

**Η πολιτική οργάνωση:**

Οι εξουσίες κατά την περίοδο της Res publica στη Ρώμη ήταν οι εξής:

1. **Οι άρχοντες, που ασκούσαν την εκτελεστική εξουσία (=κυβέρνηση, διοίκηση)**, και ήταν:

* **Οι δύο ύπατοι**: Εκλέγονταν κάθε χρόνο, είχαν τις εξουσίες που είχε παλαιότερα ο βασιλιάς και συνοδεύονταν από 12 ραβδούχους.
* **Ο δικτάτορας**: Εκλεγόταν σε κρίσιμες καταστάσεις και αναλάμβανε όλες τις εξουσίες για 6 μήνες.
* **Οι δύο τιμητές**: Εκλέγονταν για 18 μήνες και είχαν έργο:

- Την κατάταξη των πολιτών σε κοινωνικές τάξεις ανάλογα με την περιουσία τους.

- Τη σύνταξη καταλόγου με όσους είχαν δικαίωμα να γίνουν συγκλητικοί.

- Την κατάρτιση του προϋπολογισμού του κράτους.

- Την επίβλεψη των ηθών.

* **Άλλοι άρχοντες (δήμαρχοι, πραίτορες, ταμίες, ανθύπατοι).**

**2. Η σύγκλητος:**

* **300 ισόβια μέλη**.
* Σώμα με **νομοθετική και εκτελεστική εξουσία**.
* Οι δικαιοδοσίες της: **θέματα οικονομικά, θρησκευτικά και εξωτερικής πολιτικής.**
* Οι αποφάσεις της, **τα συγκλητικά δόγματα, είχαν ισχύ νόμου**.

**3. Οι τρεις εκκλησίες:**

* α**. Η φρατρική**: που ήταν η συνέλευση των **πατρικίων**, η οποία σταδιακά έχασε τη δύναμή της.
* β. Η **λοχίτιδα:** που ήταν η συνέλευση όλων **των στρατευμένων** πολιτών, πατρικίων και πληβείων. Σ’ αυτήν **ψήφιζαν κατά λόχους**. ***Εξέλεγε τους υπάτους, τους τιμητές και τους πραίτορες.***
* γ. Η **φυλετική:** που **στην αρχή ήταν η συνέλευση των πληβείων και μετά όλων των Ρωμαίων**. Σ’ αυτήν συγκεντρώνονταν **κατά φυλές**. Ψήφιζε **νόμους** και εξέλεγε **κατώτερους άρχοντες**.

<https://www.slideshare.net/slideshow/ss-233201534/233201534>